Broj: 711-I-905-P-430-17/19-04-11

Zagreb, 25. siječnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva,na temelju članka 30. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Frane Gabrića, zamjenika općinskog načelnika Općine Lopar do 29. svibnja 2017.g.,** pokrenutom Odlukom Povjerenstva broj: 711-I-1544-P-430-17/18-02-11 od 28. rujna 2018.g., na 36. sjednici, održanoj 25. siječnja 2019.g., donosi sljedeću:

**ODLUKU**

**I. Propustom da po pisanom pozivu priloži odgovarajuće dokaze potrebne za usklađivanje prijavljene imovine navedene u Izvješću o imovinskom stanju dužnosnika podnesenom 30. lipnja 2017.g. povodom prestanka obnašanja dužnosti i stanja imovine kako proizlazi iz podataka prikupljenih od nadležnih tijela, u odnosu na podatke o vlasništvu nekretnina dužnosnika** **upisanih u zk.ul., br. ………………………………….., k.o. Lopar, kao i u odnosu na prijavljene podatke o nekretninama upisane u zk.ul. br. …..k.o. Lopar, dužnosnik Frane Gabrić, zamjenik općinskog načelnika Općine Lopar do 29. svibnja 2017.g., počinio je povredu članka 27. ZSSI-a, u vezi s člankom 8. i 9. ZSSI-a.**

 **II. Za povredu ZSSI-a, opisanu pod točkom I. ove izreke, dužnosniku Frani Gabriću neće se izreći sankcija s obzirom da je od prestanaka obnašanja dužnosti zamjenika općinskog načelnika Općine Lopar proteklo više od 12 mjeseci.**

Obrazloženje

Povjerenstvo je na 23. sjednici, održanoj 28. rujna 2018.g., pokrenulo postupak za odlučivanje o sukobu interesa protiv dužnosnika Frane Gabrića, zamjenika općinskog načelnika Općine Lopar do 29. svibnja 2017.g., zbog kršenja odredbi iz članka 8. i 9. ZSSI-a, koja proizlazi iz nesklada između imovine prijavljene u Izvješću o imovinskom stanju dužnosnika podnesenom 30. lipnja 2017.g. povodom prestanka obnašanja dužnosti i stanja imovine kako proizlazi iz podataka prikupljenih od nadležnih tijela.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi navedenog Zakona. Stoga je i Frane Gabrić, povodom obnašanja dužnosti zamjenika općinskog načelnika Općine Lopar u mandatu 2013-2017., obvezan postupati sukladno odredbama ZSSI-a.

Člankom 8. stavkom 1. ZSSI-a propisana je obveza dužnosnika da u roku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 8. stavkom 2. ZSSI-a propisano je da su dužnosnici obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu, istekom godine u kojoj je promjena nastupila. Stavkom 3. istog članka propisano je da dužnosnici koji su ponovno izabrani ili imenovani na istu dužnost, bez obzira obnašaju li dužnost profesionalno ili neprofesionalno, obvezni su u roku od 30 dana od dana.

Člankom 9. ZSSI-a, propisano je da su dužnosnici dužni u izvješću o imovinskom stanju dužnosnika unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na njega te osobe o čijem je imovinskom stanju dužnosnik obvezan izvijestiti.

Člankom 20. stavkom 3. ZSSI-a propisano je da obveze koje za dužnosnika proizlaze iz članaka 8. i 9. ZSSI-a, počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 24. stavkom 2. ZSSI-a propisano je da Povjerenstvo za svako podneseno izvješće o imovinskom stanju dužnosnika provodi redovitu provjeru podataka. Redovita provjera obavlja se prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske.

Člankom 26. ZSSI-a propisano je da će Povjerenstvo bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. ZSSI-a i stanja imovine dužnosnika kako proizlazi iz pribavljenih podataka od nadležnih tijela iz članka 24. ZSSI-a. Ukoliko dužnosnik ne dostavi pisano očitovanje u roku od 15 dana ili ne priloži odgovarajuće dokaze potrebne za usklađivanje prijavljene imovine s utvrđenom imovinom u postupku provjere s pribavljenim podacima o imovini dužnosnika, Povjerenstvo će temljem članka 27. ZSSI-a protiv dužnosnika pokrenuti postupak zbog kršenja odredbi iz članka 8. i 9. ZSSI-a te će o tom obavijestiti nadležna državna tijela.

Povjerenstvo je na temelju članka 24. ZSSI-a izvršilo uvid u podnesena izvješća o imovinskom stanju dužnosnika te je utvrdilo da je dužnosnik Frane Gabrić Povjerenstvu dana 30. lipnja 2017.g podnio Izvješće o imovinskom stanju dužnosnika, povodom prestanka obnašanja dužnosti zamjenika općinskog načelnika Općine Lopar. Dužnosnik je u dijelu izvješća „Podatci o nekretninama“ naveo da je vlasnik **kuće** koja se nalazi na adresi u Loparu, …………, površine 420,00 m2, procijenjene vrijednosti oko 1.000.000,00 kn, vrsta vlasništva knjižno, stečeno nasljedstvom, oblik vlasništva suvlasništvo s trećim osobama, upisano u broj zk.ul. …, k.o. Lopar, vlasnik **garaže** na istoj adresi ……., površine 140,00 m2, procijenjene vrijednosti oko 200.000,00 kn¸ vrsta vlasništva knjižno, stečeno kupnjom od samostalne djelatnosti, oblik vlasništva suvlasništvo s trećim osobama, također upisano u broj zk.ul. ……, k.o. Lopar, vlasnik **građevinskog zemljišta** na istoj adresi …….., površine 5.500,00 m2, procijenjene vrijednosti oko 2.500.000,00 kn, vrsta vlasništva knjižno, stečeno darovnim ugovorom, kupnjom od samostalne djelatnosti te nasljedstvom, oblik vlasništva osobno, upisano u broj zk.ul. … k.o. Lopar, te **oranice** u Loparu, površine 2.400,00 m2, procijenjene vrijednosti oko 700.000,00 kn, vrsta vlasništva knjižno, stečeno darovnim ugovorom i nasljedstvom, oblik vlasništva osobno i suvlasništvo s trećim osobama, upisano u broj zk.ul. ……….. k.o. Lopar.

Uvidom u Informatički sustav Ministarstva pravosuđa u koji je uvid izvršen na temelju ovlaštenja, utvrđeno je da je dužnosnik Frane Gabrić upisan kao vlasnik sljedećih nekretnina upisanih kod nadležnog Općinskog suda u Rijeci, mjesno nadležnog Zemljišno-knjižnog odjela Rab.

Uvidom u povijesni izvadak nadležnog suda utvrđeno je da je dužnosnik upisan kao **suvlasnik ……….**, kuća br. 69, površine 190 m2 te dvorište 484 m2, ukupno 674 m2, sa suvlasničkim omjerom ½, upisano u **zk.ul.br. ……………….** te da je upisan kao vlasnik **k.č. br. ………** kuća „Vila Mira“, površine 345 m2, vlasnički udio 1/1, **upisano u zk.ul.br. ……**, **k.o. Lopar.**

Nadalje, dužnosnik je upisan kao vlasnik **k.č. br. ….**, u naravi njiva, površine 1056 m2, **k.č. ……** u naravi vinograd, površine 1117 m2, **k.č. br. …..**, u naravi njiva, površine 267 m2, **k.č. br. ………**, u naravi njiva, površine 75 m2, **k.č. br. ……….**, u naravi gostiona „FERAL“ br. 70, površine 219 m2, **k.č. br. …..**, u naravi njiva, površine 54 m2, **k.č. ………..**, u naravi njiva, površine 84 m2**, k.č. br. …..**, u naravi njiva, površine 141, **k.č. br. ……..**, u naravi vinograd, površine 524 m2, **k.č. br. ……,** u naravi njiva, površine 163 m2, **k.č. br……,** u naravi njiva, površine 362 m2, **k.č. br. ……..,** u naravi pašnjak, površine 52 m2**, k.č. br. ………..**, u naravi pašnjak, površine 422 m2 te k.č. br. …………. u naravi pašnjak, površine 154 m2, sveukupne površine čestica 4690 m2, vlasništvo dužnosnika 1/1, sve upisano **u zk.ul. br. ….., k.o. Lopar.**

Uvidom u povijesni izvadak nadležnog suda utvrđeno je da je dužnosnik Frane Garbić upisan kao vlasnik **k.č. br. …….**, u naravi njiva, površine 481 m2, upisano u **zk.ul. br. …….** **k.o. Lopar** te kao vlasnik **k.č. br. …….** u naravi njiva, površine 688 m2 i **k.č. br. ………,** u naravi šuma, površine 400 m2, ukupne površine 1088 m2, upisano u **zk.ul. br. ….., k.o. Lopar**.

 Usporedbom podataka iz podnesenog izvješća o imovinskom stanju dužnosnika i podataka prikupljenih od nadležnih tijela u Republici Hrvatskoj utvrđen je nesklad između prijavljenih i prikupljenih podataka. Naime, dužnosnik je u izvješću o imovinskom stanju od 30. lipnja 2013.g. naveo da je istodobno suvlasnik i jedini vlasnik katastarskih čestica upisanih u isti zemljišno-knjižni uložak i to kuće površine 420,00 m, garaže površine 140,00 m2, građevinskog zemljišta površine 5.500,00 m2 te njive površine 2.400,00 m2, sve prema navodima **upisano u zk.ul.br. ….., k.o. Lopar,** dok iz uvida u zemljišne knjige proizlazi je u navedeni zemljišno-knjižni uložak upisana jedna katastarska čestica, kuća br 69 i dvorište, te da je dužnosnik osim navedenog još vlasnik kuće koja se nalazi na k.č. br. ………, **upisane u zk.ul.br. ……,** **k.o. Lopar** te većeg broj katastarskih čestica **upisanih u zk.ul.br. 1180, k.o. Lopar**, vlasnik **k.č. br. ….** upisane u **zk.ul. br. ……, k.o. Lopar,** vlasnik **k.č. br. ……………………,** upisane u **zk.ul. br. …., k.o. Lopar**, pri čemu dužnosnik u podnesenom izvješću nije naveo da je vlasnik navedenih čestica niti je naveo iste brojeve zemljišno-knjižnih uložaka.

Obzirom na navedeno, utvrđeno je kako dužnosnik u podnesenom izvješću nije naveo da je vlasnik nekretnina upisanih u četiri **zk.ul., br. ……………………….., k.o. Lopar** u kojima je upisan kao vlasnik katastarskih čestica, dok prijavljeni podaci o nekretninama upisanim u zk.ul. br. …… k.o. Lopar, u pogledu katastarskih čestica koje isti uložak obuhvaća, ne odgovara podatcima koje je dužnosnik naveo u izvješću, iz čega proizlazi nesklad i nerazmjer u pogledu broja katastarskih čestica, njihove naravi i površine.

Sukladno članku 26. ZSSI-a, Povjerenstvo je Zaključkom broj: 711-I-2020-IK/17-02-17 od 22. studenog 2017.g., pozvalo dužnosnika da u roku od 15 dana dostavi pisano očitovanje s potrebnim dokazima u kojem će pojasniti utvrđeni nesklad. Navedeni Zaključak dužnosniku je dostavljen 29. studenog 2017.g.

Dužnosnik je dana 8. prosinca 2017.g. dostavio očitovanje u kojem je naveo kako u prilogu očitovanja dostavlja ugovore kojima su obuhvaćene sve katastarske čestice koje nisu bile obuhvaćene u podnesenom Izvješću o imovinskom stanju dužnosnika. U prilogu očitovanja dostavljeni su: Kupoprodajni ugovor od 15. rujna 2007.g., tabularna isprava od 16. studenog 2007.g., Ugovor o prodaji i suglasnosti od 16. studenog 2000.g., Ugovor o kupoprodaji nekretnina od 2. travnja 1999.g., Ugovor o darovanju od 13. listopada 1998.g., Kupoprodajni ugovor od 17. studenog 1971.g.

Dužnosnik je dostavljenim očitovanjem na Zaključak potvrdio da je predmetne nekretnine propustio prijaviti u podnesenom izvješću, odnosno da je u trenutku podnošenja postojala obveza prijavljivanja istih, ali je to propustio učiniti. Slijedom navedenog, dužnosnik nije opravdao utvrđeni nesklad te je na temelju članka 27. ZSSI-a Povjerenstvo odlučilo pokrenuti postupak zbog kršenja odredbi iz članka 8. i 9. ZSSI-a.

Dužnosnik se očitovao na Odluku o pokretanju postupka očitovanjem koje je u pošti Povjerensta zaprimljena 3. prosinca 2018.g. pod brojem 711-U-3479-P-430-17/18-03-2. U očitovanju na odluku o pokretanju postupka dužnosnik je u bitnom ponovio navode iz očitovanja na zaključak Povjerenstva te naveo kako je dio imovine pomalo nesmotreno izostavio s obzirom da je smatrao da podatke o ranije stečenoj imovini nije bilo potrebno prijaviti. Dužnosnik ističe kako mu namjera nikad nije bila prikriti ili prešutjeti dio imovine te da se navedeno uzme u obzir prilikom donošenja predmetne Odluke.

Slijedom navedenog, Povjerenstvo utvrđuje kako dužnosnik nije dostavio odgovarajuće dokaze potrebne za usklađivanje prijavljene imovine i imovine s utvrđenom u postupku provjere s pribavljenim podacima o imovini dužnosnika. Dužnosnikovi navodi kako mu nije bila namjera prikriti dio imovine nisu odlučni za utvrđenje predmetne povrede, budući je dužnosnik propustom da po pisanom pozivu priloži odgovarajuće dokaze potrebne za usklađivanje prijavljene imovine u Izvješću o imovinskom stanju dužnosnika podnesenom 30. lipnja 2017.g. povodom prestanka obnašanja dužnosti i stanja imovine kako proizlazi iz podataka prikupljenih od nadležnih tijela, u odnosu na podatke o vlasništvu nekretnina dužnosnika upisanih u zk.ul., br……………………, k.o. Lopar, kao i u odnosu na prijevljene podatke o nekretninama upisanim u zk.ul. br. ……… k.o. Lopar, počinio povredu članka 27. ZSSI-a u vezi s člankom 8. i 9. ZSSI-a.

Člankom 42. stavkom 1. ZSSI-a propisane su sankcije koje se mogu izreći za povredu odredbi navedenog Zakona. Člankom 42. stavkom 3. ZSSI-a propisano je da će za povredu odredbi članaka 10. i 27. ZSSI-a Povjerenstvo izreći sankciju obustave isplate dijela neto mjesečne plaće i javno objavljivanje odluke Povjerenstva, iz čega proizlazi da se za povrede obveza koje proizlaze iz članka 8. i 9. ZSSI-a ne može izreći sankcija opomena. Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo može izreći u rasponu od 2.000,00 do 40.000,00 kn.

Povjerenstvo dužnosniku neće izreći sankciju uvažavajući okolnost da je u trenutku donošenja ove Odluke proteklo više od 12 mjeseci od dana prestanka obnašanja dužnosti zamjenika općinskog načelnika Općine Lopar.

Slijedom navedenog, odlučeno je kao što je to navedeno u izreci ovoga akta.

PREDSJEDNICA POVJERENSTVA

 Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Frane Gabrić, elektronička dostava

2. Objava na internetskoj stranici Povjerenstva

3. Pismohrana